Nuuskommentaar: Nuusoorsig vir 2011 | Maroela Media
Elke nuuskommentator sal sy eie invalshoek gebruik vir die opstel van 'n nuusoorsig. 'n Belangrike kenmerk is egter dat dit wat die mees waarskynlike impak op die komende jaar sal uitoefen, voorkeur geniet. Dit durf egter geen poging tot voorspelling wees nie. Soos die gerekende Nederlandse kommentator, Sylvain Ephimenco pas in sy terugskouing vir die jaar gemeld het – hy wat vinniger as die skaduwee wil skiet, gaan met 'n koeëlgat in die voet opgesaal sit. Hy noem verskeie voorbeelde van voorspellings deur die loop van die jaar waaroor kore kommentators by geleentheid saamgesing het, maar wat nie bewaarheid is nie. Hieronder tel voorspellings dat die Nederland voor die einde van 2011 nie meer die Euro sou gebruik nie, en dat die Nederlandse rafel-kabinet nie sy vreemde samestelling en afhanklikheid van Geert Wilders sou oorleef nie. Dit het. Om die voortgesette sagas van sekere nuusgebeure in die nuwe jaar te voorsien verg egter geen heldersiendheid of 'n kristalbal nie. Hoe dit gaan afloop, is egter minder seker.
Malema, Malema …. Afriforum en die TLU SA het 'n saak van haatspraak teen Julius Malema in die Gelykheidshof gedryf en gewen. Meer as 500 klagtes van haatspraak is teen Malema gelê oor die sing van 'n lied met die strekking dat boere geskiet moet word. Die ANC het sy gewig by Malema ingewerp, en aangedui dat dié organisasie die "reg" om die lied te sing tot in die Grondwetlike Hof sal toets. Afriforum en die TLU-SA is ook uit sekere Afrikanergeledere verkwalik oor die dryf van die saak. Intussen is Malema, hangende appèl vir vyf jaar uit die ANC geskors. Meer insiggewend is dat die ANC se dissiplinêre komitee hom nie skuldig bevind het na aanleiding van uitsprake, in die teenwoordigheid van pres. Zuma nie, dat blankes misdadigers is. Versoeningsdag is gevolglik gevier te midde van 'n onderliggende bewustheid dat polarisasie in 2011 skerp geëskaleer het.
Pres. Zuma het klaarblyklik ook juridiese akrobasie aan die dag gelê met die aanstelling van regter Mogoeng Mogoeng as nuwe hoofregter. Die Kabinet se besluit om 'n instansie te kontrakteer om die grondwetlike hof se uitsprake te evalueer, het ook groot ontsteltenis veroorsaak. Al hoe meer kommer word uitgespreek oor die gehalte regsadvies waarmee die regering hom laat bedien, of alternatiewelik, dat die regering 'n dowe oor na goeie regsadvies draai.
Nog 'n belangrike appèlhofuitspraak onderweg na die Grondwetlike hof, is 'n uitspraak dat die organiseerders van optogte en betogings aanspreeklik gehou word vir die skade wat die deelnemers tydens sulke optredes aanrig. Cosatu meen die implikasie van hierdie uitspraak is dat dit die grondwetlike reg tot optogte en betogings in wese tot niet maak. Te midde van die omstredenheid oor die parool van twee van die vier sogenaamde Waterklaaf-4, word 'n belangriker saak uit die oog verloor, naamlik DKD-amptenare wat versuim het om hofbevele uit te voer. 'n Onhoudbare situasie sal ontwikkel as minagting van die hof 'n straffelose oortreding word.
Die aanslag teen mediavryheid het vanjaar voortgeduur, en die Nasionale Vergadering se aanvaarding van die omstrede wetsontwerp op die Beskerming van Staatsinligting het wye teenkanting ontlok. Twee internasionale waghondinstansies, Freedom House en Verslaggewers Sonder Grense, het skerp gereageer. Gelukkig vir Suid-Afrika, wat verlede jaar onder meer oor die vooruitsig van dié wet skerp op die presvryheidsindeks teruggesak het, het Verslaggewers Sonder Grense die uitreiking van sy nuwe indeks tot einde Januarie volgende jaar uitgestel. Kort voor die einde van die jaar het die ANC vir nog vir oulaas vir 'n ontsteltenis gesorg toe dit bekend geword het dat 'n moniteringsinstelling gekontrakteer gaan word om sekere joernaliste en mediagroepe te moniteer. Wêreldwyd het meer joernaliste as verlede jaar in die uitvoering van hul werk gesterf, en staan die syfer op ongeveer 66. In 2011 was daar wêreldwyd altesaam 1 959 aanvalle op of dreigemente teen joernaliste en 1 044 is in hegtenis geneem. Altesaam 71 is ontvoer en 73 moes uit hul land vlug. Daar was 'n toename van 43% in fisieke aanvalle en 'n 31%-toename in die inhegtenisneming van internet-joernaliste.
Wat korrupsie betref verwys al hoe meer waarnemers daarna as dat korrupsie in die land endemies geword het. Intussen het Suid-Afrika se posisie op Transparrency International se korrupsie-persepsie-indeks ook teruggesak, en het sy telling ook verder teruggesak. Suid-Afrika beklee nou die 64ste plek, veel swakker as Namibië op (57), Rwanda (49), Mauritius (46) en Botswana (32). 'n Uiters belangrike uitspraak was dié van regter Ray Zondo wat die minister van Minerale beveel het om die toekenning van Sishen aan Imperial Crown Trading ongedaan te maak. Dié toekenning het Suid-Afrika nie net weens die opsigtelike korrupsie nie, maar ook die omvang daarvan, enorme skade berokken. Vroeër het die Hooggeregshof beslis die regering het inderdaad grondeienaars se mineraleregte sonder vergoeding onteien in wat beskryf is as die grootste diefstal in die land se geskiedenis.
Die wêreld-ekonomiese krisis het vanjaar voortgeduur, en 'n belangrike aanduider was toe die goudprys hoër as die prys van platinum gestyg het. Kort voor die einde van die jaar was goud 'n ruk lank selfs meer as $200 per fyn ons duurder as die prys van platinum. Die Wall Street-besetting het wêreldwyd uitgebrei, en dis duidelik dat die inhaligheidsfaktor, vir soverre dit 'n bydraende faktor kan wees, voortaan skerp onder die vergrootglas sal bly. Die Griekse Tragedie dreig om nog Europese lande in te sluk, en het die koppe van die premiers van beide Griekeland en Italië geëis.
Die Arabiese Lente, of soos dit in Europa bekend staan, die Arabiese domino-revolusie het die regerings van verskeie Arabiese lande waaronder Egipte en Tunisië laat tuimel. Dié revolusie, met baie hulp van Navo, het ook die bewind van Ghaddafi in Libië laat val, waarop Ghaddafi self vermoor is. In Sirië skop die bewind van die Assad-dinastie nog vas, en Sirië is intussen uit die Arabiese Bond geskors. Sirië het hierop waarnemers van die Arabiese Bond toegelaat. Nog 'n Arabiese land, Soedan, het staatkundig verdeel toe die nie-Arabiese suide 'n onafhanklike staat geword het. Stamtwiste destabiliseer egter steeds die nuwe staat.
Verskeie Aardbewings het vanjaar groot lewensverlies veroorsaak, soos wat Christchurch in Nieu-Seeland en die ooste van Turkye getref het. Die grote van M 9 wat Japan getref het, gevolg deur 'n tsunami wat boonop 'n kernkragsentrale beskadig het, het die wêreldnuus oorheers. Dié aardbewing se ekonomiese gevolge het Japan se vermoë om ekonomies te help leiding gee negatief beïnvloed. Die Crusaders van Christchurch se tuiswedstryde in die afgelope Super 14 moes ook elders gespeel word. Kort voor die einde van die jaar het 'n aardbewing van 5 op die Richterskaal tussen Augrabies en Upington voorgekom. Vanjaar het reeds 19 aardbewings van M 7 of sterker voorgekom, net minder as verlede jaar se rekord vir die afsienbare verlede van 22 sulke aardbewings.
Op die internasionale front is dit duidelik dat die wêreld-ekonomiese krisis nie oornag opgelos gaan word nie, maar dat dit ook duidelik is dat regerings wat nie duidelik afkeurend teenoor die inhaligheid wat posgevat het, kort voor lank gewese regerings gaan wees. Dit is egter moeilik om te aanvaar dat die gekombineerde pogings van die beste ekonomiese breine in die wêreld, nie tot ekonomiese beterskap in sekere dele gaan lei nie. 'n Aanduiding dat vertroue terugkruip in die wêreldekonomie is dat die gaping tussen die goudprys en die prys van platinum nou aansienlik minder as $200 per fyn ons is, anders as wat dit met die afsterwe van Kim Jung-Il die geval was. Die blote feit dat die goudprys nog hoër as die prys van platinum is, verklap egter dat die wêreldekonomie nog in die intensiewe sorgeenheid is. Ander dele van die wêreld gaan waarskynlik langer neem om hul neuse voor te kry.
In ongeveer 1012 is die eerste Christenkind in die Noord-Amerikaanse kolonie van die Noormanne, bekend as Vinland, gebore.
In 1212 het die tragiese kinderkruistog plaasgevind. In dieselfde jaar het Alfonso VIII van Kastilië die Moslems verpletterend verslaan en het die agteruitgang van die Moslems se bewind in Spanje momentum gekry.
In 1412 is Jeanne D'Arc gebore
In 1512 behaal Maartin Luther 'n doktorsgraad in teologie.
In 1612 het die vervolging van Christene in Japan begin.
In ongeveer 1712 vervang St Petersburg Moskou as hoofstad van Rusland.
In 1812 val Napoleon Rusland in en beset Moskou, maar word deur die winter oorval en slegs 20 000 van meer as 'n halfmiljoen soldate keer lewend na Frankryk terug. Die term Gerrymandering word in die VSA gebore toe 'n kiesafdeling so afgebaken word om goewerneur Elbrige Gerry te bevoordeel dat dit die vorm van 'n salmander gehad het. In dieselfde jaar breek die Brits-Amerikaanse oorlog uit. In die laaste veldslag sterf 2 000 Britse en agt Amerikaanse soldate toe 'n Britse oormag hul teenstanders stormgeloop het – 'n paar weke na die twee lande 'n vredesverdrag in Gent onderteken het.
In 1912 sink die Titanic. Die vuurpyl- en ruimtepionier, Werner von Braun is gebore.
Wat 'n omvattende beeld van bepaalde hoofnuusgebeure in 2011: deeglik deurdink, netjies geformuleer en vol stimulerende gedagtes!